text: Maria Skaalum Petersen professsari í heilsuvísindum
text: #000001
text: Maria Skaalum Petersen er 47 ára gomul og hevur seinastu 15 árini arbeitt sum granskari í Føroyum.
text: #000004
text: Uppbygt virðismikið dátutilfeingiÍ høvuðsheitum hevur Maria Skaalum Petersen granskað á epidemiologiska og kliniska økinum, og seinastu tvey árini hevur hon staðið fyri fleiri granskingarverkætlanum um koronu-farsóttina. Gransking hennara seinastu 15 árini fevnir m.a. um kanning av sambandinum millum umhvørvisevnir og ílegur og sjúkur, so sum Alzheimersjúku, Parkinsonsjúku og amyotrofiska laterala sklerosu (ALS) og afturvendandi kanningar av heilsustøðuni hjá eldri føroyingum í sjeyti-, áttati- og nítiárunum, umframt at hon hevur granskað í heilivágsnýtslu hjá teimum eldru.
text: #000006
text: At arbeiða við øllum hesum í senn hevur havt nógvar fyrimunir við sær, tí við hesum verkætlanum hevur Maria Skaalum Petersen uppbygt eitt virðismikið dátutilfeingi til núverandi og komandi granskarar.
text: #000007
text: Heiðrað fyri sína miðlingMaria Skaalum Petersen hevur sum granskari tikið stig til og staðið á odda fyri mongum granskingarverkætlanum, og hon hevur laðað sær altjóða samstørv við viðurkendar granskarar uttanlands. Eisini hevur hon verið gestagranskari á viðurkendum granskingarstovnum í longri og styttri tíðarskeið: Harvard University í 2006, University of British Columbia, Vancouver, Kanada í 2014 og University of California, Los Angeles (UCLA) í 2018.
text: #000008
text: Umframt gransking hevur Maria Skaalum Petersen royndir við hægri undirvísing og vegleiðing av lesandi á øllum akademiskum stigum, t.e. bachelor, master og ph.d.
text: #000009
text: Eisini hevur Maria Skaalum Petersen verið sera gávumild við síni vitan á almenna pallinum og hevur verið nógv frammi í fjølmiðlunum við nýggjastu granskingini um aktuell evni á heilsuøkinum. Fyri hetta stóra íkastið fekk hon Miðlaheiðursløn 2022 frá Granskingarráðnum m.a. við hesari grundgevingini: “Maria Skaalum Petersen dugir sera væl at miðla sína gransking til almenningin á ein lætt skiljandi hátt og vísa á týdningin av granskingini í okkara gerandisdegi”.
text: #000010
text: StarvsleiðMaria Skaalum Petersen er útbúgvin farmaceutur frá Danmarks Farmaceutisk Højskole í 2004. Í sambandi við endaligu uppgávu sína har var hon heima í Føroyum sum partur av eini granskingarverkætlan, og longu tá bleiv hugur hennara til gransking kveiktur.
text: #000011
text: Í 2008 fekk hon ph.d.-heiti í heilsuvísindum frá Syddansk Universitet. Síðani flutti hon heim aftur til Føroya, har hon fyrst arbeiddi sum post doc og síðani sum granskari á Deildini fyri Arbeiðs-og Almannaheilsu.
text: #000012
text: Í mai 2017 bleiv hon – við framhaldandi tilknýti til Deildina fyri Arbeiðs- og Almannaheilsu og við stuðli frá Sjúkrakassagrunninum – lektari á Fróðskaparsetri Føroya, har hon arbeiddi til 1. juli 2023, tá hon varð sett sum leiðari á nýstovnaðu Heilsugranskingareindini í Sjúkrahúsverkinum.
text: #000013
text: Maria Skaalum Petersen hevur síðani 2019 eisini røkt uppgávuna sum leiðari á Deplinum fyri heilsu- og almannagransking og síðani 2020 virkað sum granskingarleiðari á Deildini fyri heilsu- og sjúkrarøktarvísindi á Setrinum.
text: #000014
text: Tríggir óheftir professarar frá útlendskum granskingarstovnum hava mett um førleikar hennara, og eru teir ivaleysir í síni niðurstøðu: Maria Skaalum Petersen er sera væl skikkað til professarastarv í heilsuvísindum.
text: #000016
text: – At blíva professari, sum er hægsta akademiska heitið, er bæði trupult og krevjandi. Maria hevur arbeitt hart og miðvíst í næstan 20-ár, og vit á Fróðskaparsetrinum eru sera fegin um at hava fingið ein professara knýttan at okkum aftrat. Vit eru fáir professarar í Føroyum, og serliga er talið á kvinnuligum professarum lágt. Tí er tað so sera gleðiligt, at Føroyar nú fáa ein kvinnuligan professara, sum eisini er tann fyrsti nakrantíð á heilsuøkinum, sigur Magni Mohr og leggur aftrat, at tað, at Maria nú eisini er leiðari í Heilsugranskingareindini í Sjúkrahúsverki Føroya, passar sera væl, nú arbeitt verður við at skipa universitetssjúkrahús í Føroyum.
text: #000019
text: – Fyrst og fremst vilja vit ynskja okkara starvsfelaga hjartaliga til lukku við professarastarvinum. Maria er burturúr fakliga dugnalig, miðvís og fær meira av skafti enn tey flestu. Hetta eru eginleikar, sum vit longu nú hava lagt til merkis, og sum vit hava tørv á fyri at flyta føroyska heilsuverkið enn longur fram á leið, sigur hann og leggur aftrat:
text: #000021